Document ID: 32015D0218

KOMISJONI OTSUS (EL) 2015/218,
7. mai 2014,
riigiabi SA.29786 (ex N 633/09), SA.33296 (11/N), SA.31891 (ex N553/10), N 241/09, N 160/10 ja SA.30995 (ex C 25/10) kohta, mida Iirimaa on andnud ettevõtjate Allied Irish Banks plc ja EBS Building Society ümberkorraldamiseks
(teatavaks tehtud numbri C(2014) 2638 all)
(Ainult ingliskeelne tekst on autentne)
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut, eriti selle artikli 108 lõike 2 esimest lõiku,
võttes arvesse Euroopa Majanduspiirkonna lepingut, eriti selle artikli 62 lõike 1 punkti a,
olles vastavalt eespool nimetatud artiklitele (1) kutsunud huvitatud isikuid üles esitama märkusi
ning arvestades järgmist:
1. MENETLUS
(1)
Ettevõtjatele Allied Irish Banks, plc (edaspidi „AIB”) ja EBS Building Society (edaspidi „EBS”) on mõlemale antud individuaalset riigiabi, millest teatati komisjonile eraldi menetlustes. EBS ja AIB ühinesid (edaspidi „pank”) 1. juulil 2011 ja komisjon hindas pangale antud abi eraldi menetluses. Seega on kolm riigiabi menetlust, mis on seotud vastavalt AIB, EBS ja ühinenud üksusega.
1.1. AIB
(2)
12. mai 2009. aasta otsusega andis komisjon ajutise loa (2) 3,5 miljardi euro suuruse kapitalisüsti tegemiseks ettevõtjasse AIB esimese taseme uute eelisaktsiate vormis mitmete kohustuste alusel, sealhulgas ümberkorralduskava esitamine kuue kuu jooksul pärast rekapitaliseerimist.
(3)
Pärast kõnealust esialgset kapitalisüsti esitasid Iirimaa ametiasutused 13. novembril 2009 AIB esialgse ümberkorralduskava, millele järgnes teabevahetus. 4. mail 2010 esitasid Iirimaa ametiasutused ajakohastatud ümberkorralduskava, millele järgnes taas komisjoni ja Iirimaa vaheline teabevahetus.
(4)
21. detsembri 2010. aasta otsusega andis komisjon ajutise loa (3) päästmisabi raames 9,8 miljardi euro suuruse kapitalisüsti tegemiseks lihtaktsiate vormis, kuni komisjon kiidab heaks läbivaadatud ümberkorralduskava, milles võetakse arvesse edasist AIB-le antavat abi. Kapitalisüsti tegemine oli kavas kahe etapina: i) 3,7 miljardi euro suurune kapitalisüst 31. detsembriks 2010 ja ii) 6,1 miljardi euro suurune kapitalisüst 2011. aasta veebruaris (4).
(5)
Heakskiidetud rekapitaliseerimise esimese osamakse tegi Iiri riik 2010. aasta detsembri lõpus, kuid 2011. aasta veebruariks kavandatud teine kapitalisüst jäigi tegemata (5).
1.2. EBS
(6)
2. juuni 2010. aasta otsusega (6) andis komisjon ajutise loa ettevõtja EBS rekapitaliseerimiseks hädaabi raames, kuni komisjon ümberkorralduskava heaks kiidab. Iirimaa ametiasutused esitasid kava 31. mail 2010.
(7)
11. oktoobril 2010 otsustas komisjon algatada seoses Iirimaa esitatud EBSi ümberkorralduskavaga Euroopa Liidu toimimise lepingu (edaspidi „alusleping”) artikli 108 lõikes 2 sätestatud menetluse (edaspidi „algatamisotsus”), (7) kuna komisjonil oli finantssektori elujõulisuse taastamist ja praeguse kriisi olukorras riigiabi eeskirjade kohaste ümberkorraldamismeetmete hindamist käsitleva teatise (8) (edaspidi „ümberkorraldamisteatis”) valguses kahtlusi kõnealuse ümberkorralduskava ja seotud abimeetmete kokkusobivuse osas siseturuga.
(8)
Komisjonile esitasid märkused EBS ja veel kaks huvitatud isikut.
(9)
2011. aasta juulis ühines EBS ettevõtjaga AIB ja temast sai panga täielikult integreeritud tütarettevõtja. Selle tulemusena lakkas EBS eraldiseisva ettevõtjana eksisteerimast. Seetõttu muutus EBSi kui eraldiseisva üksusega seotud algatamisotsus mõttetuks ja komisjon otsustas menetluse jätkamisest loobuda.
1.3. ÜHISMENETLUS
(10)
31. märtsil 2011 teatas Iirimaa rahandusminister, et Iiri pangandussüsteem korraldatakse ümber kahe tugipanga Bank of Ireland (edaspidi „BoI” ) ja AIB (9). Ta teatas samuti, et sellega seoses ühendatakse kõnealuse teise tugiasutuse loomiseks ettevõtja EBS ettevõtjaga AIB.
(11)
15. juuli 2011. aasta otsusega kiitis komisjon heaks (10) pangale antava kombineeritud päästepaketi suurusega kuni 13,1 miljardit eurot, kuni kiidetakse heaks panga ümberkorralduskava, milles tuleks arvesse võtta edasist antavat abi.
(12)
28. septembril 2012 teatas Iirimaa panga ümberkorralduskavast (11).
(13)
2012. aasta oktoobrist 2014. aasta märtsini vahetasid komisjon ja Iirimaa ametiasutused korrapäraselt teavet. Komisjon nõudis korduvalt teavet ja Iirimaa esitas mitmeid täiendavaid dokumente (12).
2. ASJAOLUD
2.1. ABISAAJATE KIRJELDUS
2.1.1. AIB
(14)
Ettevõtja AIB üksikasjalik kirjeldus on esitatud komisjoni 12. mai 2009 otsuse (13) (milles käsitleti panga esimest rekapitaliseerimist) punktis II.1. Allpool on toodud lühikokkuvõte.
(15)
Finantskriisile eelnenud aastatel oli AIB mitmekesiste finantsteenustega tegelev kontsern, mis pakkus eraisikutele ja ettevõtetele kõiki pangateenuseid. 2008. aastal oli tema bilansimaht 182 miljardit eurot. Ta oli üks kahest suurimast Iirimaa pangast ja tema turuosa eraisikute arvelduskontode valdkonnas oli ligikaudu 35 %, hüpoteekide valdkonnas 27 %, hoiuste valdkonnas 46 % ja VKEde arvelduskontode valdkonnas 41 %.
(16)
Enne kõnealust kriisi laienes AIB kiiresti, keskendudes eelkõige uute laenude andmisele Iirimaa kinnisvaraturul ja tuginedes tugevasti hulgirahastamisele. Kui puhkes ülemaailmne finantskriis, mis tabas Iiri majandust ja eelkõige Iiri kinnisvaraturgu eriti tugevasti, ilmnes AIB ärimudeli haavatavus ja vajadus riigi toetuse järele muutus vältimatuks.
(17)
2011. aasta juulis ühines ettevõtja AIB ettevõtjaga EBS.
2.1.2. EBS
(18)
Ettevõtja EBS üksikasjalik kirjeldus on esitatud komisjoni 15. juuli 2011 otsuse (14) (milles käsitleti ettevõtjate EBS/AIB hädaabi korras rekapitaliseerimist) punktis 2.1.2. Järgnevates põhjendustes on toodud lühikokkuvõte.
(19)
Enne finantskriisi oli EBS Iirimaa suurim elamuhoiupank ja suuruselt kaheksas Iirimaal tegutsev finantsasutus, mille varade kogumaht oli 2009. aastal 21,5 miljardit eurot. Elamuhoiupangad on vastastikususel põhinevad organisatsioonid, millel ei ole aktsionäre, kuid mille omanikud on selle asemel nende liikmed, kes on samal ajal nende kliendid. Nende eesmärk on hoiuste kogumine ja laenude andmine. Kasumit kasutatakse intressimäärade kohandamiseks liikmetele soodsas suunas või akumuleeritakse see reservi.
(20)
EBS pakkus oma liikmetele traditsioonilisi jaepangandustooteid (hoiused ja hüpoteegid) kooskõlas oma eesmärgiga elamuhoiupangana. EBSil oli ka varahaldusosakond, mis pakkus äriklientidele, nõustamisettevõtetele ja krediidiühistutele eksklusiivseid teenuseid. Alates 2005. aastast laiendas EBS tegevust kommertskinnisvaralaenude valdkonnas, saavutades selles segmendis märkimisväärse laenumahu. EBS kandis kahju Iiri majanduse üldise languse tõttu ja eelkõige kommertskinnisvara hindade järsu kukkumise tõttu. Rahastamisele juurdepääs halvenes järk-järgult ning kommerts- ja hüpoteeklaenude mahu ulatuslik kahanemine viis EBSi kapitali vähenemiseni.
(21)
Alates 1. juulist 2011 on EBS olnud täielikult AIB-le kuuluv tütarettevõtja. EBS pakub Iiri turul peamiselt hüpoteegi- ja hoiustamisteenuseid. EBS jätkab tegutsemist enda kaubamärgi all.
2.1.3 Pank (ühinenud AIB ja EBS)
(22)
Usaldatavusnõuete kohase kapitali hindamise ja usaldatavusnõuete kohase likviidsuse hindamise tulemusena, (15) mis teostati Iirimaa majandusliku kohandamisprogrammi (edaspidi „programm”) (16) raames ja tehti teatavaks 31. märtsil 2011, selgitati välja, et AIB kapitalivajadus on 13,3 miljardit eurot ja EBS kapitalivajadus 1,5 miljardit eurot (mõlema asutuse puhul hõlmab näitaja nii põhiomavahendeid (17) kui ka tingimuslikku kapitali (18)).
(23)
Programmi tingimuste kohaselt tuli osalevatel krediidiasutustel koostada rekapitaliseerimiskavad, et täita usaldatavusnõuete kohase kapitali hindamise ja usaldatavusnõuete kohase likviidsuse hindamise käigus kindlaks määratud täiendava kapitali nõue ja nõutav kapitalisumma pidi olema eraldatud 2011. aasta juuli lõpuks.
(24)
31. märtsil 2011 teatas Iirimaa rahandusminister kogu Iiri pangandussüsteemi ümberkorraldamisest. AIB ja EBS otsustati ühendada; sel viisil loodud uuest pangast pidi saama Iirimaa reformitud pangandusmaastiku tugipank.
(25)
26. mail 2011 allkirjastasid minister, AIB ja EBS ostulepingu, milles oli sätestatud EBSi müük AIB-le (pärast EBSi muutmist eraettevõtteks ja kõikide nõutavate järelevalveasutuste lubade saamist). Kõnealuse lepingu tingimuste kohaselt on EBS sajaprotsendiliselt tütarettevõtja ja talle kuulub EBSi kaubanime all tegutsemist jätkates AIB täielik toetus. Kahe üksuse ühinemisega kaasnes EBSi loobumine vastastikkuse põhimõttest ja selle muutmine pangalitsentsiga pangaks, millele järgnes EBSi aktsiakapitali omandamine AIB poolt nominaalse tasu eest. Pärast ühinemise kontrollimist ja heakskiitmist 27. juunil 2011 viidi ühinemine 1. juulil 2011 lõpule.
(26)
Alates 15. juulist 2011 kuulub 99,8 % panga aktsiakapitalist Iiri riigile.
(27)
Pank tegutseb täisteenuseid pakkuva pangana, mis on esmajoones keskendunud Iirimaale ja pakub laialdase jaotusvõrgu kaudu suurt pangatoodete- ja teenuste valikut. Pank on piiratud ulatuses esindatud ülemere Suurbritannias. 2012. aasta lõpu poole alustas AIB oma sisemise struktuuri korraldamist rohkem kliendikeskse mudeli põhiseks, mis sisaldab järgmisi põhisegmente: Domestic Core Bank, AIB UK ja Financial Solutions Group (edaspidi „FSG”). Aruannete esitamine selle uue segmendi alusel algas 2013. aastal.
(28)
Domestic Core Bank tegutseb mitmete jaotuskanalite kaudu, mis hõlmavad 274 filiaali (19). Filiaalide võrk on ümberkorraldamisel ja käimas on mitmete filiaalide sulgemine. Pank osutab pangateenuseid ka riiklike postkontorite kaudu. EBSi juhitakse Domestic Core Bank'i struktuuri raames. Talle jääb alles tema pangalitsents ja ta tegutseb eraldi kaubamärgiga tütarettevõtjana, säilitades oma filiaalide võrgu. Tegevuse keskmes on hüpoteegi- ja hoiustamisteenused.
(29)
AIB UK tegutseb Suurbritannias ja Põhja-Iirimaal. Suurbritannias tegutseb pank kaubamärgi Allied Irish Bank (GB) all ja pakub 20 täisteenindusega filiaali kaudu kõiki pangateenuseid, samuti internetipangandust. Peamine sihtturg on VKEd. Kaubamärgi Allied Irish Bank (GB) Savings Direct all osutab pank ka hoiustamisteenuseid (20). Põhja-Iirimaal tegutseb AIB UK kaubamärgi First Trust Bank (edaspidi „FTB”) all 32 filiaali kaudu. Ettevõtetele ja üksikisikutele pakutakse kõiki pangateenuseid.
(30)
Financial Solutions Group asutati 2012. aastal, et abistada laenukohustuste täitmisel raskustesse sattunud VKEsid ja erakliente ja viia ellu panga varade finantsvõimenduse vähendamise kava.
(31)
Täna on pank koos BoI ja Permanent TSB-ga (edaspidi „PTSB”) üks Iirimaa kolmest suurest omamaisest pangast. 31. detsembri 2013. aasta seisuga moodustasid panga koguvarad 118 miljardit eurot, võrreldes BoI 132 miljardi euro ja PTSB 38 miljardi euro suuruste koguvaradega 31. detsembril 2013. Pank on erinevate finantsteenustega tegelev kontsern, mis pakub eraisikutele ja ettevõtetele kõiki pangateenuseid, rõhuasetusega Iirimaa jaepangandusturul. Pank on eriti tugevalt esindatud VKEde segmendis.
Tabel 1
Pank. Valitud finantsandmed 2013. aasta kohta
31.12.2013
Vara kokku (EUR)
118 miljardit
Laenud ja nõuded klientide vastu (EUR)
66 miljardit
Tegevuskasum/-kahjum enne eraldisi
0,445 miljardit
Klientide hoiused (EUR)
66 miljardit
Laenude ja hoiuste suhtarv (%)
100 %
Riskiga kaalutud vara (EUR)
62 miljardit
Esimese taseme omavahendite määr (%)
14,3 %
Töötajate arv kokku (täistööaja ekvivalent)
11 431
Allikas: panga ümberkorralduskava, september 2012; AIB 2013. aasta aruanne
Tabel 2
Panga asend VKEde, eraisikute, hüpoteekide ja hoiuste turul
(%)
Turuosad
VKEde arvelduskontod
40
Eraisikute arvelduskontod
37
Hüpoteegisektor - tasumata maksete saldo
31
Hoiuste turg (AIB ja EBS koos)
40
Allikas: 2014. aasta märtsi täiendav dokument; turuosad on 2013. aasta detsembri seisuga.
2.2. AIB JA EBSI RASKUSED
(32)
AIB vajadus riigiabi järele oli ülemaailmse finantskriisi mõju tulemus, mida soodustas AIB ülemäärane kasv, tugev hulgirahastamisele tuginemine, riskipositsioonid Iiri kinnisvaraturul ja ebapiisav riskijuhtimine.
(33)
Finantskriisile eelnenud aastatel otsustas AIB sammu pidada Iiri majanduse ja Iiri kinnisvarasektori ennenägematu kasvuga. Absoluutsel alusel kasvas AIB kinnisvara- ja ehituslaenude maht 2002. aastast 2006. aastani 336 % ja riskipositsioonid kõnealuses sektoris kasvasid 19 %-lt 2002. aastal 36 %-ni 2008. aastal. Olles seadnud eesmärgiks mahu ja kuna rahastamispiirangud puudusid, võttis pank ülemääraseid riske riskipositsioonide tähenduses (s.t keskendumine kinnisvara- ja ehitussektorile), aga samuti pakutavate hüpoteekide liikide tähenduses (s.t indekseeritud hüpoteegid (21)).
(34)
Iiri kinnisvaraturu seisu halvenemine, järgnenud kinnisvarahindade langus ning Iiri majanduskasvu aeglustumine 2008. aastal viis AIB varade kvaliteedi märkimisväärse vähenemiseni ja laenumahu olulise kahanemiseni, mis vähendas panga kapitalipuhvrit.
(35)
Kiire laienemise rahastamiseks suurendas pank oma sõltuvust hulgirahastamisest ligikaudu 35 %-lt 2004. aastal kuni 42 %-ni 2006. aastal, samal ajal kui laenude ja hoiuste suhtarv suurenes 101 %-lt 2002. aastal 157 %-ni 2007. aastal.
(36)
Pärast Lehman Brothers Holdings Inc. kokkuvarisemist 2008. aasta septembris piiras ülemaailmsetel finantsturgudel tekkinud ebastabiilsus AIB (nagu ka teiste Iiri pankade) juurdepääsu rahastamisele ja mõjutas tema suutlikkust jätkata tavapärast tegevust. Seetõttu sekkus riik esimesel etapil rahastamisgarantiide andmise teel. Keskkonnas, kus rahastamiskulud olid suurenenud (s.t kõrged hoiustamishinnad ja garantiitasud) ja Euroopa Keskpanga (edaspidi „EKP”) baasintressimäär märkimisväärselt alanenud, (22) tõid panga indekseeritud hüpoteegid (ligikaudu 45 % AIB 2011. aasta hüpoteeklaenudest) panga jaoks kaasa netointressimarginaali olulise languse.
(37)
AIB finantsolukorra oluline halvenemine sundis teda osalema kõikides Iiri riigi poolt riigi finantsstabiilsuse tagamiseks võetud toetusmeetmetes. Lisaks riigigarantiidele tehti AIB-sse riigipoolseid kapitalisüste ja talle tuli kasuks varade üleandmine National Asset Management Agency-le (edaspidi „NAMA”) (23) bilansi puhastamise eesmärgil.
(38)
Sarnaselt mõjutas finantskriis ka EBSi finantsseisundit, eelkõige kinnisvarahindade järsu languse tulemusena Iirimaal. Enne kriisi oli EBS saavutanud kommertskinnisvaralaenude valdkonnas märkimisväärse laenumahu.
(39)
EBS oli sunnitud leppima kommerts- ja hüpoteeklaenude mahu suure vähenemisega. EBSi juurdepääs rahastamisele halvenes järk-järgult ning lõppes viimaks täielikult. Oma haavatava olukorra tõttu oli EBS sunnitud esitama nõudmisi riiklike toetusmeetmete saamiseks. EBS vajas rahastamisgarantiisid, vara üleandmist NAMA-le ja kapitalisüste.
2.3. ABIMEETMED
(40)
Raskuste tõttu, millega AIB ja EBS silmitsi seisid, pidi riik osutama märkimisväärset toetust AIB-le ja EBSile eraldi ning samuti pangale (ühinenud üksus).
(41)
Individuaalselt anti nii AIB-le kui ka EBSile krediidiasutuste finantstoetusskeemi (24) ja abikõlblike kohustuste garantiiskeemi (25) raames garantiid võlainstrumentidele ning mõlema suhtes võeti varade toetusmeetmed, mis koosnesid halbade varade üleandmisest NAMA-le.
(42)
Lisaks said AIB ja EBS korduvalt kapitalitoetust (26).
(43)
Peale selle andis riik garantiid Iirimaa Keskpanga osutatud erakorralisele likviidsusabile.
(44)
Panga toetamist abikõlblike kohustuste garantiiskeemi raames jätkati ja 2011. aasta juulis rekapitaliseeriti pank (27) aktsiapaigutuse, kapitalitoetuse (28) ja omakapitaliks konverteeritavate võlakirjade kaudu.
(45)
Kõik panga rekapitaliseerimiseks võetud kombineeritud meetmed kokku (kaasa arvatud eelisaktsiad ja omakapitaliks konverteeritavad võlakirjad) moodustavad 20,775 miljardit eurot. Erinevate kapitalisüstide tulemusena kuulub Iiri riigile National Pension Reserve Fund Commission'i (edaspidi „NPRFC”) kaudu 99,8 % panga lihtaktsiatest.
(46)
NPRFCile kuuluvad ka eelisaktsiad summas 3,5 miljardit eurot, mis süstiti algselt AIBsse 2009. aastal ja mis kiideti heaks komisjoni otsusega juhtumis N 241/09 (29). Kõnealuste aktsiate välja- või tagasiostmine on panga otsustada. Alates 2014. aasta maist (s.t viis aastat pärast süsti) kohaldatakse kõnealustele aktsiatele 25 % suurust juurdehindlust ja tagasiostmise aluseks on 125 % nimiväärtusest.
(47)
Tabelis 3 on esitatud kokkuvõte kõikidest AIB-le, EBSile ja pangale (ühinenud üksus) antud abimeetmetest.
Tabel 3
Ülevaade AIB-le, EBSile ja pangale (ühinenud üksus AIB/EBS) antud abimeetmetest
(heakskiidetud ja tegelikult antud summad on mõningatel juhtudel erinevad)
Meetme liik
Summa
(miljardites eurodes)
Hüvitis
AIB toetuseks võetud meetmed (eraldi)
a
Garantiid krediidiasutuste finantstoetusskeemi alusel
(tagatud kohustuste summa)
kuni 133
Vastavalt krediidiasutuste finantstoetusskeemile
b
Garantiid abikõlblike kohustuste garantiiskeemi alusel
(tagatud kohustuste summa)
kuni 62,5
Vastavalt abikõlblike kohustuste garantiiskeemile
c
Varade toetusmeede - üleandmised NAMA-le
20,4
(hinnanguline abisumma = 1,6) (30)
ei kohaldata - keskmine allahindlus oli ligikaudu 56 %
d
Rekapitaliseerimine eelisaktsiate vormis, mai 2009
3,5
8 % aastas või lihtaktsiad selle asemel
e
Rekapitaliseerimine uue omakapitali vormis, detsember 2010
3,7
f
Riigigarantii erakorralisele likviidsusabile kuni 2011. aasta 2. kvartalini
[5-15] (31)
EBSi toetuseks võetud meetmed
g
Garantiid krediidiasutuste finantstoetusskeemi alusel
(tagatud kohustuste summa)
kuni 14,4
Vastavalt krediidiasutuste finantstoetusskeemile
h
Garantiid abikõlblike kohustuste garantiiskeemi alusel
(tagatud kohustuste summa)
kuni 8,0
Vastavalt abikõlblike kohustuste garantiiskeemile
i
Varade toetusmeede - üleandmised NAMA-le
0,9
(hinnanguline abisumma =0,1) (30)
ei kohaldata - keskmine allahindlus oli ligikaudu 57 %
j
Rekapitaliseerimine eriotstarbeliste investeerimisaktsiate vormis, mai ja detsember 2010
0,625
Võib hüvitada dividendi väljamaksmise kaudu, kui on piisavalt jaotatavaid reserve
k
Rekapitaliseerimine otsetoetuse kaudu lihtveksli vormis detsember 2010
0,250
Ei hüvitata eraldi
l
Riigigarantii erakorralisele likviidsusabile
[0-5]
Panga (ühinenud üksus) toetuseks võetud meetmed
m
Rekapitaliseerimine lihtaktsiate vormis (nn paigutus), juuli 2011
5,0
n
Rekapitaliseerimine omakapitaliks konverteeritavate võlakirjade vormis, juuli 2011
1,6
Fikseeritud kohustuslik intressimäär 10 % aastas
o
Rekapitaliseerimine kapitalitoetuse vormis, juuli 2011
6,1
Tasuta
Kombineeritud rekapitaliseerimine kokku (d + e + j + k + m + n + o)
20,775
Allikas: Iiri ametiasutused ning AIB ja EBSi ja panga ümberkorralduskavad
2.4. INDIVIDUAALSED ÜMBERKORRALDUSKAVAD
(48)
2009. aasta novembris esitasid Iirimaa ametiasutused AIB esimese ümberkorralduskava, milles esitati esimesed ettepanekud AIB elujõulisuse taastamise kohta. Iirimaa esitas 2010. aasta mais kava ajakohastatud versiooni, milles olid muuhulgas ette nähtud edasised võõrandamised (AIB Poola, Ühendkuningriigi ja USA tütarettevõtjad), et täita finantsjärelevalveasutuse 2010. aasta märtsis usaldatavusnõuete kohase kapitali hindamise raames teatavaks tehtud uued minimaalsed regulatiivsed kapitalinõuded.
(49)
31. mail 2010 esitatud EBSi ümberkorralduskavas oli elujõulisuse tagamiseks ette nähtud EBSi sisemine ümberkorraldamine koos kiire müügiga kolmandale osapoolele. Selle kava kohaselt väljuks EBS kommertskinnisvaralaenude valdkonnast ja keskenduks oma tegevuses uuesti jaehoiustele ja hüpoteekidele. EBS vähendaks oma sõltuvust (lühiajalisest) hulgirahastamisest ja keskenduks selle asemel jaehoiustele.
2.5. PANGAS (ÜHINENUD AIB JA EBS) JUBA RAKENDATUD ÜMBERKORRALDUSMEETMED
(50)
Enne ümberkorralduskava viimase versiooni esitamist on pank juba rakendanud mitmeid ümberkorraldusmeetmeid eesmärgiga saavutada pikaajalise elujõulisuse, omapanuse ja koormuse jagamise eesmärgid. Kõnealused meetmed sisaldavad võõrandamisi, varade finantsvõimenduse vähendamist, kohustuste juhtimise toiminguid (32) ja kulude vähendamise meetmeid järgmisel viisil (33).
-
võõrandamised, mis on tootnud 3,3 miljardit eurot esimese taseme põhiomavahendeid:
Sept 10
Goodbody Stockbrokers müük
Nov 10
23,9 % M&T Corporation'i aktsiate müük
Veebr 11
Anglo Irish Banks'i hoiuste üleandmine AIB-le 9 miljardi euro ulatuses
Apr 11
70,36 % Poola BZWBK'i aktsiate müük
Apr 11
50,00 % Poola BZWBK Asset Management'i aktsiate müük
Mai 11
49,99 % Bulgarian American Credit Bank'i osaluse müük
Aug 11
AIB International Financial Services müük
Aug 11
AIB Jersey Trust'i müük
Jaan 12
AIB teeb teatavaks otsuse lõpetada ühisettevõte Aviva Life Holdings Ireland Ltd-ga
Apr 12
AIB teeb teatavaks otsuse lõpetada tegevus Mani ja Jersey saartel
Apr 12
AIB Baltics'i äritegevuse müük
Juuni 12
AIB Investment Managers'i müük
Aug 12
Osaluste müük Poola kinnisvarafondides
-
Varade üleandmine NAMA-le 21,3 miljardi euro ulatuses;
-
2011. aasta usaldatavusnõuete kohase likviidsuse hindamisest tulenev varade finantsvõimenduse vähendamine 20,5 miljardi euro ulatuses (täielik);
-
2009. aastal, 2010. aastal ja 2011. aastal läbiviidud kohustuste juhtimise toimingud/võlakirjade tagasiostud suurendasid esimese taseme põhiomavahendeid 5,4 miljardi euro võrra:
Juuni 09
Esimese taseme hübriidväärtpaberite tagasiost + 1,1 miljardit eurot kapitalitoetust
Märts 10
Teise taseme võlakirjade tagasiost + 0,4 miljardit eurot kapitalitoetust
Jaan 11
Teise taseme võlakirjade tagasiost + 1,5 miljardit eurot kapitalitoetust
Juuli 11
Esimese ja teise taseme võlakirjade tagasiost + 2,1 miljardit eurot kapitalitoetust
Juuni 10- Veebr 11
Seeria EBSi esimese ja teise taseme võlakirjade tagasioste + 0,3 miljardit eurot kapitalitoetust
-
Filiaalide sulgemine (68 Iirimaal, 22 EBSi müügipunkti sulgemist, 22 AIB Ühendkuningriigi filiaali);
-
Ennetähtaegselt pensionilejäämise ja vabatahtliku lahkumise programm: +/- 2 877 täistööaja ekvivalendi (34) vähendamine 31. detsembri 2013 seisuga koos kavandatavate edasiste lahkumistega;
-
Juhatuse ja kõrgema juhtkonna ametikohtade täielik asendamine (võrreldes profiiliga enne 2008. aasta septembrit).
-
Äritegevuses uuesti Iirimaale keskendumine, pakkudes korporatiiv- ja jaepangandusteenuseid.
2.6. PANGA (ÜHINENUD AIB JA EBS) ÜMBERKORRALDUSKAVA
(51)
28. septembril 2012 esitasid Iirimaa ametiasutused panga ümberkorralduskava, mis hõlmas ajavahemikku 2012-2015. Iirimaa ametiasutused parandasid ja täiendasid kava korduvalt ja lõpuks määrati kindlaks, et ümberkorraldusperiood hõlmab aastaid 2014-2017.
(52)
Iirimaa ametiasutused esitasid põhistsenaariumi, ettevaatlikumatel eeldustel põhineva alternatiivse põhistsenaariumi ja negatiivse stsenaariumi, mille eesmärk oli näidata, et pank suudab saavutada pikaajalise elujõulisuse.
(53)
Ümberkorraldusperioodi lõpuks kavatseb pank muutuda uuesti heas majanduslikus seisus olevaks, kasumlikuks ja hästi rahastatud pangaks, millel on usaldusväärsed kapitali suhtarvud ja traditsioonilisem ärimudel. Kavas on esitatud äristrateegia, mis positsioneerib panga eelkõige Iirimaale keskendunud väiksema täisteenuseid osutava pangana, võrreldes rahvusvaheliselt mitmekesiste finantsteenustega tegeleva kontserniga, nagu see kriisieelsel ajal oli. Panga tegevusstruktuur põhineb kolmel raskuspunktil - Domestic Core Bank, AIB UK (äritegevus Ühendkuningriigis, hõlmab äritegevust Suurbritannias ja Põhja-Iirimaal) ja 2012. aastal loodud Financial Solutions Group.
(54)
Panga uuesti elujõuliseks muutumise peamised hoovad on:
a)
panga suunitluse muutmine eelkõige Iirimaale keskendunud väiksemaks, parema rahastamisprofiiliga pangaks;
b)
kasumlikkuse suurendamine netointressimarginaali tõstmise, kulude vähendamise meetmete ja väärtuse langusega seotud kulude märkimisväärse vähendamise kaudu;
c)
tugev kapitalipuhver.
2.6.1. Põhistsenaarium
2.6.1.1. Makromajanduslikud eeldused ja finantsprognoosid
(55)
Põhistsenaariumis eeldatakse, et Iirimaa sisemajanduse koguprodukt edaspidi („SKP”) kasvab 2014. aastal 2,2 % ja jätkab aastatel 2015, 2016 ja 2017 kasvamist vastavalt 2,8 %, 3,2 % ja 3,2 %. Ühendkuningriigi SKP kasvab 2014. aastal eeldatavasti 1,9 %, 2015. aastal 2,1 %, 2016. aastal 2,5 % ja 2017. aastal 2,5 %.
(56)
Tööhõive kasvu oodatakse kogu ümberkorraldusperioodi vältel, oodatav kasvumäär on 2014. aastal 0,8 %, 2015. aastal 1,5 %, 2016. aastal 2 % ja 2017. aastal 2 %.
(57)
Oodatakse väga suures madalseisus oleva elamuehituse ja ehituse taastumist. Kinnisvarahindade suurenemist prognoositakse 2014. aastal 3 %, 2015. aastal 3 %, 2016. aastal 2,5 % ja 2017. aastal 2,5 %.
(58)
Panga ümberkorralduskava tulemuseks põhistsenaariumi alusel on järgmised finantsprognoosid:
Tabel 4
Panga finantstulemused ja finantsprognoosid põhistsenaariumi alusel
Peamised finantsnäitajad
2012
Tegelik
2013
Tegelik
2014
Kavandatud
2015
Kavandatud
2016
Kavandatud
2017
Kavandatud
- Kapital ja riskiga kaalutud vara
-
Esimese taseme omavahendite suhtarv või esimese taseme põhiomavahendite suhtarv (%)
15,2 %
14,3 %
[10-20 %]
[10-20 %]
[10-20 %]
[10-20 %]
-
Kapitalipuhver (miljonites eurodes) vs. esimese taseme omavahendite suhtarv/esimese taseme põhiomavahendite suhtarv 8 %
5 133
3 934
[0 - 5 000]
[5 000 - 10 000]
[5 000 - 10 000]
[5 000 - 10 000]
-
Riskiga kaalutud vara (miljonites eurodes)
71 417
62 395
[55 000 - 65 000]
[55 000 - 65 000]
[55 000 - 65 000]
[55 000 - 65 000]
- Kasumlikkus
-
Netointressimarginaal - v.a abikõlblike kohustuste garantiiskeem (%)
1,22 %
1,37 %
[1,5-2,25 %]
[1,5-2,25 %]
[1,5-2,25 %]
[1,5-2,25 %]
-
Kulude ja tulude suhtarv
123 %
77 %
[60-70 %]
[50-60 %]
[45-55 %]
[45-55 %]
-
Kasum pärast makse (miljonites eurodes)
(3 557)
(1 597)
[0-750]
[0-750]
[250 - 1 250]
[250 - 1 250]
-
Omakapitali tasuvus (edaspidi „ROE”) (35)
- 37,0 %
- 21,5 %
[0,5-10 %]
[0,5-10 %]
[5-15 %]
[5-15 %]
- Rahastamine
-
Laenude ja hoiuste suhtarv
115 %
100 %
[95-120 %]
[95-120 %]
[95-120 %]
[95-120 %]
-
Sõltuvus EKPst (% kõikidest kohustustes (36))
20 %
12 %
[10-20 %]
[ 10 %]
[ 10 %]
[ 10 %]
- Muud
-
Brutolaenud ja ettemaksed klientidele (miljonites eurodes)
89 872
82 851
[70 000 - 80 000]
[65 000 - 75 000]
[65 000 - 75 000]
[65 000 - 75 000]
-
Vara kokku (miljonites eurodes)
122 501
117 734
[100 000 - 150 000]
[100 000 - 150 000]
[100 000 - 150 000]
[100 000 - 150 000]
-
Täistööaja ekvivalent (arv)
13 429
11 431
[10 000 - 15 000]
[8 000 - 13 000]
[8 000 - 13 000]
[8 000 - 13 000]
Allikas: panga ümberkorralduskava ja 10. jaanuaril 2014 täiendavalt esitatud dokument, AIB 2013. aasta aruanne
2.6.1.2. Panga uuesti elujõuliseks muutmise peamised hoovad
i) väiksem riigisisesele turule keskendunud ja parema rahastamisprofiiliga pank
(59)
Mittepõhivara finantsvõimenduse olulise vähendamise kaudu (37) on pank seadnud eesmärgiks muutuda finantskriisi eelse perioodiga võrreldes märksa väiksemaks asutuseks. Pank on finantsvõimendust mitmete ärivaldkondade võõrandamise, varade finantsvõimenduse vähendamise ja nn kõrge riskiga varaga seotud vara NAMA-le üleandmise kaudu (21,3 miljardit eurot) juba oluliselt vähendanud, mis on võimaldanud tal bilansimahtu märkimisväärselt vähendada. AIB Group'i koguvara on vähenenud 136,7 miljardilt eurolt 2011. aasta lõpus 117,7 miljardi euroni 31. detsembril 2013 (14 % vähenemine) (38).
(60)
See panga algatatud tähtis finantsvõimenduse ja suuruse vähendamise programm koos kasvava kliendihoiuste baasiga (alates 2011. aastast) on aidanud panga rahastamisprofiili parandada. Kliendihoiuste suhe kõikidesse rahastamisallikatesse (s.t kõik kohustused (39)) suurenes 49,7 %-lt 2011. aasta lõpus 61,2 %-ni 2013. aasta lõpus, samal ajal kui laenude ja hoiuste suhtarv vähenes 138 %-lt 2011. aasta lõpus 100 %-ni 31. detsembril 2013.
(61)
Pank prognoosib, et ümberkorraldusperioodi jooksul kasvab kliendihoiuste suhe kõikidesse rahastamisallikatesse (s.t kõik kohustused) veelgi, samal ajal kui EKP rahastamise suhe väheneb ümberkorralduskava perioodi jooksul prognoositud väiksemate laenumahtude (40), NAMA võlakirjade (41) väljaostmise ja pankade hoiuste suurenemise tulemusena eeldatavasti märkimisväärselt, 20 %-lt 2012. aastal [ 10 %]-ni 2017. aastal (s.t 15-25 miljardi euro suurune vähenemine).
(62)
Pank taastab järk-järgult juurdepääsu hulgimüügiturule. 2013. aasta jaanuaris ja septembris andis pank välja kaks hüpoteegipanga võlakirja, mõlemad väärtusega 500 miljonit eurot. 2013. aasta oktoobris teostas pank krediitkaardivõla väärtpaberistamise 500 miljoni euro ulatuses, mis oli Iiri pankade seas üldse esimene omataoline tehing. 2013. aasta novembris õnnestus pangal paigutada täiesti tagatiseta 500 miljoni euro suurune kolmeaastane võlg. See oli panga esimene tagatiseta võlatehing alates 2009. aastast. 2014. aasta märtsis andis pank välja 500 miljoni euro väärtuses 7-aastase tagatisega varaga tagatud väärtpaberi. See on AIB pikima perioodiga avalik varaga tagatud väärtpaber alates 2007. aastast.
(63)
Prognoositud likviidsuskoefitsientide osas prognoosib pank, võttes arvesse likviidsuskattekordaja koostamise praegusel etapil olemasolevat teavet, mis on Euroopa Liidu tasemel endiselt konsultatsioonide faasis (42), et ümberkorraldusperioodil jääb likviidsuskattekordaja kindlasti miinimumnõuetest suuremaks (vt tabel 5).
Tabel 5
Panga likviidsuskoefitsiendid
(%)
Likviidsuskoefitsiendid
2014
Kavandatud
2015
Kavandatud
2016
Kavandatud
2017
Kavandatud
Likviidsuskattekordaja
[75-150]
[75-170]
[75-170]
[75-170]
Määruses nr 575/2013 sisalduv minimaalne likviidsuskattekordaja
60
70
80
Stabiilse netorahastamise kordaja
[70-120]
[70-120]
[70-120]
[70-120]
Allikas: panga ümberkorralduskava
ii) kasumlikkuse taseme kasv
(64)
Pank prognoosib, et muutub kasumlikuks uuesti 2014. aastal, prognoositud kasumiks pärast maksustamist [0-750] miljonit eurot, mis jõuab 2017. aastal [250-1 250] miljonini euroni. Oodatav omakapitali tasuvus on 2014. aastal [0,5-10 %] ja 2017. aastal [5-15 %]. See saavutatakse järgmisel viisil.
(65)
Esiteks on ümberkorralduskavas ette nähtud mitmed tegevused netointressimarginaali taastumise hoogustamiseks, välja arvatud abikõlblike kohustuste garantiiskeemi kulud, 1,22 %-lt 2012. aastal [1.5-2.25 %]-ni 2017. aastal. Tegevused sisaldavad kõrgemate intressimääradega uute laenude andmist summas [20-30] miljardit eurot aastatel 2014-2017, olemasolevate laenude hinnastamise (43) edasist parandamist ja hoiusetoodete kulude edasist vähendamist aastaks 2015 (vt tabel 6). Lisaks prognoositakse, et panga madala tootlusega varade (s.t indekseeritud hüpoteegid ja NAMA võlakirjad) suhe kõikidesse varadesse väheneb ümberkorraldusperioodil [20-30 %]-lt 2014. aastal [10-20 %]-ni 2017. aastal NAMA võlakirjade väljaostmise ja selle indekseeritud hüpoteekide portfelli amortiseerimise tulemusena, mille osas uusi laene ei kavandata.
Tabel 6
Panga varade ja kohustuste keskmiste tootluste prognoositud areng
(%)
Keskmine tootlus
2013
Tegelik
2014
Kavandatud
2015
Kavandatud
2016
Kavandatud
2017
Kavandatud
Keskmine tootlus - Uued laenud
[3-7]
[3-7]
[3-7]
[3-7]
[3-7]
Keskmine tootlus - Olemasolevad laenud
[2-5]
[2-5]
[2-5]
[2-5]
[2-5]
Keskmine tootlus - Kõik laenud
2,74
[2-6]
[2-6]
[2-6]
[2-6]
Keskmine tootlus - Hoiused
(kaasa arvatud arvelduskontod)
- 1,54
[- 0,5 -2,5]
[- 0,5 -2,5]
[- 0,5 -2,5]
[- 0,5 -2,5]
Allikas: panga ümberkorralduskava ja 20. märtsil 2014 täiendavalt esitatud dokument.
(66)
Teiseks toob abikõlblike kohustuste garantiiskeemi lõpetamine 28. märtsil 2013 kaasa netointressimarginaali suurenemise pärast abikõlblike kohustuste garantiiskeemi kuulsid, kuna riigile makstavad garantiitasud vähenevad. Need moodustasid 2012. aastal 0,4 miljardit eurot ja nende suuruseks 2017. aastal prognoositakse ainult 8 miljonit eurot.
(67)
Kolmandaks, pidades silmas jätkusuutliku eraldiste-eelse tegevuskasumi saavutamist, kavandab pank tegevuskulude edasist vähendamist 1,8 miljardilt eurolt 2012. aastal [1,0-1,5] miljardi euroni 2015. aastal ja [1,0-1,5] miljardi euroni 2017. aastal. Kaks keskset algatust, mis seda prognoositud vähendamist toetavad, on pensionilejäämise ja vabatahtliku lahkumise skeem ning 2012. aastal teatavaks tehtud palkade ja hüvitiste läbivaatamine. Selles osas prognoosib pank 2012. aasta tasemega võrreldes töötajate arvu vähendamist 2015. aastaks [20-40] % ja 2017. aastaks [20-40] %, mis viib töötajate koguarvu vähenemiseni [2 000-lt 5 000-le].
(68)
Lõpuks kavandab pank seoses tegevuskasumiga pärast eraldisi ja enne erandlikke elemente järsult vähendada laenude väärtuse langusega seotud kulusid, 2,5 miljardilt eurolt 2012. aastal [0-0,5] miljardi euroni 2014. aastal ja [0-0,5] miljardi euroni 2017. aastal, kuna kava eeldab Iirimaa majanduse taastumist. AIB ootab, et kõnealune taastumine toob kaasa uute laenuvõlgade tekke aeglustumise. Eraldiste kavas on samuti ette nähtud tõhusamad krediidijuhtimistegevused, mida kajastab Financial Solution Group'i loomine ning hüpoteeklaenuvõlgade lahendamise strateegia (44) kasutuselevõtt. Nimetatud tegevuste eesmärk on suurendada panga tõhusust laenude sissenõudmisel ja restruktureerimisel, kasvatades seega tagasimakstavate laenude arvu.
iii) Tugeva kapitalipuhvri säilitamine
(69)
Pangal on kavas säilitada ümberkorraldusperioodil jaotamata kasumi suurendamise ja riskiga kaalutud varade vähendamise kaudu tugev kapitalipuhver. Pank kavatseb suurendada kasumit, mille kavatseb jätta põhjendustes 65-68 kirjeldatud tegevuste kaudu täies ulatuses jaotamata. Aastatel 2013-2016 prognoositakse riskiga kaalutud varade vähenemist ligikaudu [5-10]miljardi euro võrra, mis tuleneb peamiselt laenumahu jätkuvast kahanemisest (kaasa arvatud mahakandmised, restruktureeritud halvad laenud ja laenude amortiseerimine), edasilükkunud tulumaksu vara (45) uuest käsitlusest ja panga kavast rakendada (a) EBSi laenudele sisereitingute meetodit ja (b) AIB laenudele ajakohastatud sisereitingute mudeleid.
(70)
Lisaks on Iirimaa ametiasutused esitanud teabe, et Iirimaa keskpank vähendab minimaalset regulatiivset kapitalinõuet (46) lähiajal 10,5 %-lt […] %-ni, mille mõjul suureneb panga kapitalipuhver 2014. aastal [0-5] miljardi euro võrra, kõik muud asjad jäävad samaks. 10,5 % suurune eesmärk, mille Iirimaa keskpank püstitas 2010. aasta novembris usaldatavusnõuete kohase kapitali hindamise raames, ei ole seetõttu enam asjakohane.
(71)
Arvestades minimaalseks regulatiivseks kapitalinõudeks kogu perioodi jooksul 8 % esimese taseme põhiomavahenditest, on panga prognoositav kapitalipuhver 2014. aastal [0-5] miljardit eurot ja 2017. aastal ligikaudu [5-10] miljardit eurot. 5,5 % suuruse kapitalikünnise puhul (47) oleks kapitalipuhver 2014. aastal [5-10] miljardit eurot.
(72)
Lisaks on pangal omakapitaliks konverteeritavaid võlakirju (edaspidi „CoCo-võlakirjad”) (48) summas 1,6 miljardit eurot, mida oleks vajaduse korral võimalik muuta lihtaktsiateks. CoCo-võlakirju arvesse võttes oleks kapitalipuhver 2014. aastal 8 % suuruse minimaalse regulatiivse kapitalinõude puhul [5-10] miljardit eurot ning 5,5 % suuruse kapitalikünnise puhul [5-10] miljardit eurot.
(73)
Põhjendustes 71 ja 72 esimese taseme põhiomavahendite kohta toodud näitajad sisaldavad asjakohast edasilükkunud tulumaksu vara järk-järgulist vähendamist (49). Panga tunnustatud edasilükkunud tulumaksu vara, mis tuleneb kasutamata maksukahjumitest, moodustab 2013. aasta 31. detsembri seisuga 3,9 miljardit eurot.
2.6.2. Alternatiivne põhistsenaarium
(74)
11. veebruaril 2014 esitas pank komisjonile alternatiivse põhistsenaariumi (edaspidi „alternatiivne põhistsenaarium”), mis põhines põhistsenaariumiga võrreldes ettevaatlikumatel eeldustel. Ettevaatlikumad eeldused puudutasid riskiga kaalutud varade arengut, bilansi hindamise tulemusi (50), uute antavate laenude mahtu, erinevaid rahastamisallikaid, vahendite suuremat maksumust ja kõrgemaid eraldiste kulusid, nagu näidatud tabelis 7. Alternatiivset põhistsenaariumi toetavad makromajanduslikud eeldused on samad mis põhjendustes 55 ja 56 kirjeldatud põhistsenaariumi toetavad eeldused.
Tabel 7
Alternatiivne põhistsenaarium: eelduste peamised muutused põhistsenaariumiga võrreldes
Muutuja
Alternatiivne põhistsenaarium (muutus võrreldes põhistsenaariumiga)
Riskiga kaalutud varad
Sisaldab bilansi hindamise tulemusi ja jätab mõistlikkusest tulenevatel põhjustel kõrvale mõju, mida avaldab nii uute kui ka ajakohastatud sisereitingute mudelite kavandatud kasutuselevõtt, mille peab veel heaks kiitma Iirimaa keskpank (51). Kõnealuse kahe muudatuse tulemusena on riskiga kaalutud varad suurenenud aastate 2014, 2015, 2016 ja 2017 põhistsenaariumiga võrreldes vastavalt [3-8] miljardi euro, [3-8] miljardi euro, [3-8] miljardi euro ja [3-8] miljardi euro võrra.
Laenude väärtuse languse eraldised
Sisaldab täies ulatuses bilansi hindamise tulemusi. Bilansi hindamise tulemusena tehti kindlaks täiendava 1,1 miljardi euro suuruse eraldise vajadus, millest põhistsenaariumis kajastus ainult […] miljardit eurot. See tähendab, et 2013. aastal on eraldised alternatiivse põhistsenaariumi alusel […] miljardit eurot suuremad kui põhistsenaariumi alusel ja kajastavad lineaarsemat vähenemist kriisieelse taseme suunas. See tõi põhistsenaariumiga võrreldes kaasa täiendava eraldiste kulu summas [500-1 000] miljonit eurot 2014. aastal, [500-1 000] miljonit eurot 2015. aastal, [0-500] miljonit eurot 2016. aastal ja [0-500] miljonit eurot 2017. aastal.
Uued laenud
Võtab arvesse, et kommerts-, korporatiiv- ja VKEde portfellile antavad uued laenud piirduvad igal prognoositaval aastal prognoositava SKP kasvuga. See tähendab, et kumuleeritud uute laenude maht on ümberkorraldusperioodil [2-4] miljardit eurot väiksem kui põhistsenaariumis. (Uusi laene puudutavad eeldused mõjutavad riskiga kaalutud varasid aastatel 2014, 2015, 2016 ja 2017 vastavalt [0-3] miljardi euro, [0-3] miljardi euro, [0-3] miljardi euro ja [0-3] miljardi euro võrra.
Erinevad rahastamisallikad
Sisaldab põhistsenaariumiga võrreldes 2016. aastani suuremat pikaajalise rahastamise osakaalu (2 % kuni 3 %).
Vahendite kulud
Arvestab, et tähtajaliste jaehoiuste, VKEde ja ettevõtete hoiusekulude areng järgib põhistsenaariumiga võrreldes täpsemalt prognoositud EKP baasintressimäära.
Allikas: panga ümberkorralduskava ja 11. veebruaril ja 27. märtsil 2014 täiendavalt esitatud dokument
(75)
Ettevaatlikumate eelduste kohaselt ei taastu panga kasumlikkus enne 2016. aastat, kui prognoositud kasum pärast makse on [0-750] miljonit eurot, mis jõuab 2017. aastaks [250-1 250] miljoni euroni. Oodatav omakapitali tasuvus on 2016. aastal [0,5-10 %] ja 2017. aastal [5-15 %].
(76)
Panga prognoositud kapitalipuhver on 2014. aastal ligikaudu [2-6] miljardit eurot ja 2017. aastal [2-6] miljardit eurot, kui arvestada minimaalseks regulatiivseks kapitalinõudeks 8 %. CoCo-võlakirju arvesse võttes oleks kapitalipuhver 2014. aastal 8 % suuruse kapitalinõude puhul [3-8] miljardit eurot (ning 5,5 % suuruse kapitalikünnise puhul [3-8] miljardit eurot).
Tabel 8.
Panga finantsprognoosid alternatiivse põhistsenaariumi alusel
Peamised finantsnäitajad
2014
Kavandatud
2015
Kavandatud
2016
Kavandatud
2017
Kavandatud
- Kapital ja riskiga kaalutud vara
-
Esimese taseme omavahendite suhtarv või esimese taseme põhiomavahendite suhtarv (%)
[10-20 %]
[10-20 %]
[10-20 %]
[10-20 %]
-
Kapitalipuhver (miljonites eurodes) vs. esimese taseme omavahendite suhtarv/esimese taseme põhiomavahendite suhtarv 8 %
[2 000 - 6 000]
[2 000 - 6 000]
[2 000 - 6 000]
[2 000 - 6 000]
-
Kapitalipuhver (miljonites eurodes) vs. esimese taseme omavahendite suhtarv/esimese taseme põhiomavahendite suhtarv 8 %, kaasa arvatud CoCo-võlakirjade ümberkujundamine
[3 000 - 8 000]
[3 000 - 8 000]
[3 000 - 8 000]
[3 000 - 8 000]
-
Riskiga kaalutud varad (miljonites eurodes)
[55 000 - 65 000]
[55 000 - 65 000]
[55 000 - 65 000]
[50 000 - 60 000]
- Kasumlikkus
-
Netointressimarginaal - v.a abikõlblike kohustuste garantiiskeemi kulud (%)
[1,5-2,25 %]
[1,5-2,25 %]
[1,5-2,25 %]
[1,5-2,25 %]
-
Kulude ja tulude suhtarv
[60-70 %]
[60-70 %]
[50-60 %]
[45-55 %]
-
Kasum pärast makse (miljonites eurodes)
[EUR-ve 0-750]
[EUR-ve 0-750]
[0-750]
[250-1 250]
-
Omakapitali tasuvus
[Ei ole põhjendatud]
[Ei ole põhjendatud]
[0,5-10 %]
[5-15 %]
- Rahastamine
-
Laenude ja hoiuste suhtarv
[95-120 %]
[95-120 %]
[95-120 %]
[95-120 %]
- Muud
-
Brutolaenud ja ettemaksed klientidele (miljonites eurodes)
[70 000 - 80 000]
[65 000 - 75 000]
[65 000 - 75 000]
[65 000 - 75 000]
-
Vara kokku (miljonites eurodes)
[100 000 - 150 000]
[100 000 - 150 000]
[100 000 - 150 000]
[100 000 - 150 000]
Allikas: panga ümberkorralduskava ja 11. veebruaril ja 27. märtsil 2014 täiendavalt esitatud dokument
2.6.3. Negatiivne stsenaarium
(77)
Panga esitatud negatiivses stsenaariumis on Iirimaa SKP oodatav kasv 2014. aastal 1 %, 2015. aastal 1,5 %, 2016. aastal 2,2 % ja 2017. aastal 2,2 %. Tööhõive kasv on peatunud aastani 2015, kui selle oodatav kasv 0,5 %, 2016. aastal 1 % ja 2017. aastal 1 %. Kinnisvarahindade suurenemist prognoositakse 2014. aastal 1,2 % ja 2015. aastal 1,7 %, 2016. aastal 1,9 % ja 2017. aastal 1,9 %. Ühendkuningriigi SKP kasvuks prognoositakse 2014. aastal 0,8 %, 2015. aastal 1 %, 2016. aastal 1,5 % ja 2017. aastal 1,5 %.
(78)
Negatiivne stsenaarium põhineb nii põhistsenaariumi kui ka alternatiivse põhistsenaariumiga võrreldes rangematel makromajanduslikel eeldustel. Alternatiivne põhistsenaarium viib negatiivse stsenaariumiga võrreldes väiksema kasumlikkuse ja väiksema kapitalipuhvrini, kuna panga finantsprognooside aluseks olevad eeldused on alternatiivse põhistsenaariumi puhul negatiivsest stsenaariumist rangemad.
(79)
Negatiivses stsenaariumis prognoositakse panga tegevustulu suurenemist [1-3] miljardilt eurolt 2014. aastal [1-3] miljardi euroni 2017. aastal. Prognoositav tegevustulu enne eraldisi suureneb [0-1] miljardilt eurolt 2014. aastal [0,75-1,75] miljardi euroni 2017. aastal. Negatiivses stsenaariumis taastub panga kasumlikkus oodatavalt aastatel [2014-2016] ning kasum enne makse on siis [0-750] miljonit eurot.
(80)
Kulude ja tulude suhtarv väheneb prognoosi kohaselt [60-70] %-lt 2014. aastal [45-55] %-ni 2017. aastal.
(81)
Negatiivses stsenaariumis prognoositakse panga esimese taseme põhiomavahendite suhtarvudeks 2014. aastal [10-20] %, 2015. aastal [10-20] %, 2016. aastal [10-20] % ja 2017. aastal [10-20] %. See tähendaks kapitalipuhvrit, mille suurus on 2014. aastal [3-8] miljardit eurot, 2015. aastal [3-8] miljardit eurot, 2016. aastal [3-8] miljardit eurot ja 2017. aastal [3-8] miljardit eurot, arvestades minimaalse regulatiivse kapitalinõude suuruseks 8 %.
2.7. TAGASIMAKSEGRAAFIK
(82)
Enne ümberkorraldusperioodi lõppu hakkab pank riigiabi dividendide maksmise kaudu või muul teel tagasi maksma, tingimusel, et tema kapital ületab vähemalt 1-4 % võrra Iirimaa keskpanga poolt 31. detsembril 2016 sätestatud esimese taseme põhiomavahendite suhtarvu regulatiivset miinimumi (täielikult rakendatud Basel III alusel). Tagasimakstud summa on võrdne esimese taseme põhiomavahendite suhtarvu regulatiivset miinimumi ületava ülejäägiga, pluss 1-4 %.
(83)
Tagasimakse hõlbustamiseks ei astu pank samme, mis viiksid kapitali väljavooluni enne […], välja arvatud juhul kui […].
(84)
Pank säilitab võimalused konverteerida NPRFC eelisaktsiad nimiväärtuses osaliselt või täielikult kuni 13. maini 2014 ja pärast seda 125 %-ga märkimishinnast enne väljumissündmust või osana väljumissündmusest (või osalisest väljumisest), mis tekib riigi jaoks erasektorit kaasates.
(85)
Põhimõtteliselt on pangal võimalik võõrandada riigi CoCo-võlakirjad igal ajal. Iirimaa on siiski võtnud kohustuse, et pank ei osta CoCo-võlakirju tagasi enne, kui on avaldatud EKP ja Euroopa Pangandusjärelevalve (edaspidi „EBA”) teostatud varade kvaliteedi läbivaatamise/stressitesti (52) tulemused ja saadud järelevalveasutuse luba.
2.8. IIRIMAA VÕETUD KOHUSTUSED
(86)
Iirimaa ametiasutused on kehtestanud mitmeid kohustusi, mida pank ümberkorraldusperioodi jooksul järgib. Kohustused on seotud järgnevaga:
-
hüpoteekide ja VKEde laenuportfellide ümberkorraldamine
-
kvantitatiivsete ümberkorralduseesmärkide täitmine ümberkorraldamise/jätkusuutlike lahenduste esitamise eesmärgil;
-
optimaalne ümberkorraldamise võimalus põhineb nüüdispuhasväärtuse maksimumini viimisel;
-
uute laenude andmine […] on piiratud […] […] ja […]. Uued laenud võivad ületada piirmäärasid, tingimusel, et brutolaenude lõppsaldo kokku ei ületa […] […] lõpus ja […] […] lõpus.
-
riigiabi tagasimaksmine (dividendide kaudu, kui panga omavahendite suhtarv ületab 2016. aastal minimaalse regulatiivse kapitalinõude, pluss 1-4 %),
-
omakapitaliks konverteeritavaid võlakirju (CoCo-võlakirjad, 1,6 miljardit eurot) ei osteta tagasi enne, kui varade kvaliteedi läbivaatamise/stressitesti tulemused on teada,
-
kulude vähenemine [200-600] miljonit eurot 2015. aastaks võrreldes 2012. aastaga ja kulude ja tulude suhtarv [45-65] % või [50-70] %, kui SKP kasv on alla 2 %,
-
Iirimaa riigivõlakirjadega seotud riskipositsioonide piiramine [10-20] miljardi euroni,
-
tegevust reguleerivad kohustused seoses ostude, turunduse ja reklaami ja sponsorluse piiramisega Iirimaal, dividendikeeld, olemasolevate vahendite kupongimaksete keeld;
-
meetmed konkurentsi suurendamiseks Iiri pangandusturul („turu avamise meetmed”, mis sisaldavad teenuste paketti ja tarbijate liikuvuse paketti),
-
järelevalve eest vastutava usaldusisiku ametisse nimetamine, kes jälgib kõnealuste kohustuste täitmist.
(87)
Iirimaa on kohustunud tagama, et 28. septembril 2012 esitatud ümberkorralduskava rakendatakse täiendatud kujul täies ulatuses, kaasa arvatud lisas üksikasjalikult sätestatud kohustused.
3. EBS-IGA SEOTUD ALGATAMISOTSUS
(88)
31. mail 2010 esitasid Iirimaa ametiasutused EBSi ümberkorralduskava. Komisjon algatas põhjaliku uurimise, kuna tal oli kahtlusi ümberkorralduskava kokkusobivuse osas siseturuga. Komisjon väljendas kahtlusi eelkõige seoses sellega, kas:
i)
ümberkorralduskava sobib EBSi pikaajalise elujõulisuse taastamiseks;
ii)
abi oli piiratud vajaliku miinimumiga;
iii)
olid olemas piisavad konkurentsimoonutusi piiravad meetmed.
(89)
Komisjon märkis, et ümberkorralduskavas sisalduv finantsprognoos oli ebajärjekindel ja puudus piisav teave makromajanduslike eelduste kohta negatiivse põhistsenaariumi raames. Lisaks kahtles komisjon eeldustes, mis olid EBSi arvutuste aluseks seoses hüpoteeklaenude arenguga Iirimaal keskpika aja jooksul. Komisjon küsis ka täiendavaid selgitusi EBSi eelduste kohta seoses ettevõtete hoiuste turuga. Komisjon asus seisukohale, et EBSi ümberkorralduskava alahindas hüpoteeklaenude väärtuse vähenemise taset konkreetsel perioodil ja puudus põhjalik analüüs lõppevate kommertslaenude väärtuse vähenemise kohta. Lõpuks väljendas komisjon kahtlusi seoses EBSi arvutusega kulude ja tulude suhtarvu ning hulgirahastamise kulude kohta keskpika aja jooksul.
(90)
Seoses abi piiramisega minimaalselt vajalikuga jõudis komisjon arvamusele, et tal on ebapiisavalt teavet järelduse tegemiseks selle kohta, kas see nõue täidetakse, võttes arvesse erinevust rekapitaliseerimise eesmärgi ja ümberkorralduskava prognooside vahel, mis näevad ette, et EBS ületab minimaalse regulatiivse kapitalinõude suures ulatuses.
(91)
Lõpuks väljendas komisjon kahtlust, kas kavas sätestatud konkurentsimoonutuste vähendamise meetmed olid piisavad. Komisjon kritiseeris konkreetselt seda, et esitatud bilansimahu vähendamine oli kaugelt väiksema ulatusega kui komisjon oleks tavapäraselt oodanud pangalt, mis oli nii absoluutses tähenduses kui ka riskiga kaalutud varade tähenduses saanud abi niivõrd suures summas.
(92)
Komisjonile laekusid märkused EBSilt, kes esitas ümberkorralduskava toetuseks täiendavaid andmeid. Lisaks esitasid märkusi kaks huvitatud isikut, kes suures osas kinnitasid komisjoni kahtlusi seoses esitatud meetmete piisavusega konkurentsimoonutuste vähendamisel ja koormuse jagamisel. Iirimaa ei esitanud märkusi.
(93)
2011. aasta juulis ühines EBS ettevõtjaga AIB ja temast sai panga täielikult integreeritud tütarettevõtja. Selle tulemusena lakkas EBS eraldiseisvana olemast. Seetõttu muutus EBSi kui eraldiseisva üksusega seotud algatamisotsus mõttetuks ja komisjon otsustas menetluse jätkamisest loobuda. Lisaks, kuna EBSi ja kahe huvitatud isiku esitatud märkused puudutavad meetmeteid, mille eesmärk on vähendada konkurentsimoonutusi ja tegeleda koormuse jagamisega EBSi jaoks esitatud ümberkorralduskava raames, mida ei hakata rakendama, ei ole need märkused seoses panga (ühinenud AIB ja EBS) jaoks esitatud ümberkorralduskavaga asjakohased, nii et komisjonil ei ole põhjust neid käesolevas otsuses uurida. Selle asemel uurib komisjon panga jaoks esitatud ümberkorralduskavaga seoses käesoleva otsuse punktis 5.2 esialgselt EBSi suhtes võetud abimeetmete ning esialgselt AIB suhtes võetud meetmete ja panga suhtes võetud meetmete kokkusobivust, kaasa arvatud panga elujõulisus, abi piiramine miinimumiga ja meetmete asjakohasus konkurentsimoonutuste piiramisel.
4. IIRIMAA AMETIASUTUSTE SEISUKOHT
(94)
Iirimaa on nõus, et meetmed kujutavad endast riigiabi ja on seisukohal, et meetmed on aluslepingu artikli 107 lõike 3 punkti b alusel siseturuga kokkusobivad, kuna nad on vajalikud tõsise häire kõrvaldamiseks Iirimaa majanduses.
(95)
Nagu kirjeldatud käesoleva otsuse punktis 2.7, on Iirimaa võtnud mitmeid kohustusi, mis on üksikasjalikult sätestatud lisas.
5. HINNANG
5.1. RIIGIABI OLEMASOLU
(96)
Komisjon peab esmalt hindama, kas abisaajate suhtes võetud meetmed kujutavad endast riigiabi aluslepingu artikli 107 lõike 1 tähenduses. Selle sätte kohaselt on riigiabi igasugune liikmesriigi poolt või riigi ressurssidest ükskõik missugusel kujul antav abi, mis kahjustab või ähvardab kahjustada konkurentsi, soodustades teatud ettevõtjaid, kuivõrd see kahjustab liikmesriikidevahelist kaubandust.
(97)
Meede tuleb liigitada riigiabiks, kui on täidetud järgmised tingimused: i) meedet rahastatakse riigi ressurssidest; ii) see annab saajale eelise; iii) eelis on valikuline ja iv) meede kahjustab või ähvardab kahjustada konkurentsi ning meede võib kahjustada liikmesriikidevahelist kaubandust. Meetme käsitamiseks riigiabina peavad olema täidetud eranditult kõik nimetatud tingimused.
(98)
Komisjon on eelmistes otsustes (53) juba kindlaks teinud, et aluslepingu artikli 107 lõikes 1 sätestatud tingimused on täidetud kõikide tabelis 3 loetletud ümberkorraldamiseks võetud abimeetmete osas ja et kõnealused meetmed kujutavad endast seetõttu riigiabi nimetatud sätte tähenduses. Komisjon jääb selle seisukoha juurde ja märgib, et rekapitaliseerimiseks ja vähenenud väärtusega varadega seotud meetmeteks antud abi kogusumma on arvestuslikult 22,475 miljardit eurot. Summa sisaldab AIB ja EBSi ja ühinenud üksuse rekapitaliseerimisi kokku 20,775 miljardi euro ulatuses ja AIB ja EBSi suhtes võetud vähenenud väärtusega varadega seotud meetmeid summas 1,7 miljardit eurot (hinnanguline summa). Lisaks on komisjon arvesse võtnud AIB-le ja EBSile antud garantiisid (54).
(99)
Komisjon on peale selle seisukohal, et 2009. aasta eelisaktsiate tagasiostmine (enne või pärast suurendamist) ja järgnev tagasisüstimine sama summa ulatuses lihtaktsiate vormis ei kujuta endast uut abi. Komisjon on kõnealuse meetme juba heaks kiitnud otsustes juhtumites N 241/09 ja SA.32891 (N 553/10).
5.2. KOKKUSOBIVUS
5.2.1. Aluslepingu artikli 107 lõike 3 punkti b kohaldamine
(100)
Aluslepingu artikli 107 lõike 3 punktis b on sätestatud, et riigiabi võib käsitleda siseturuga kokkusobivana, kui see antakse „liikmesriigi majanduses tõsise häire kõrvaldamiseks”.
(101)
2013. aastal alanud aeglasele majanduse taastumisele vaatamata on komisjon seisukohal, et tingimused riigiabi heakskiitmiseks Euroopa Liidu toimimise lepingu artikli 107 lõike 3 punkti b kohaselt on finantsturgudele avalduvat jätkuvat survet silmas pidades täidetud. 2013. aasta juulis kinnitas komisjon seda seisukohta oma teatises riigiabieeskirjade kohaldamise kohta alates 1. augustist 2013 finantskriisi kontekstis pankade kasuks võetavate toetusmeetmete suhtes (55).
(102)
Iirimaa keskpank on varasemalt juba kinnitanud, et pank on Iirimaa finantsturul süsteemi jaoks oluline (56). Ilma ümberkorraldamiseks antud abimeetmeteta oleks järelevalveasutus võinud panga või AIB ja EBSi enne ühinemist minimaalsete regulatiivsete kapitalinõuete rikkumise tõttu sulgeda.
5.2.2. Kokkusobivuse hinnang
(103)
Kõik riigiabiks liigitatud meetmed võeti panga (ühinenud üksus) ümberkorraldamise raames. Ümberkorraldamisteatises on sätestatud, millistel tingimustel võib finantseerimisasutustele praeguse kriisi olukorras ümberkorraldamisabi anda. Ümberkorraldamisteatise kohaselt on finantseerimisasutuse ümberkorraldamine praeguse kriisi olukorras Euroopa Liidu toimimise lepingu artikli 107 lõike 3 punkti b alusel siseturuga kokkusobiv, kui i) see viib panga elujõulisuse taastamiseni, ii) ette on nähtud abisaaja piisav omapanus (koormuse jagamine) ning on tagatud, et abi on piiratud vajaliku miinimumiga ja iii) võetakse piisavalt meetmeid konkurentsimoonutuste piiramiseks.
(104)
Kokkusobivuse hindamisel võttis komisjon aluseks panga esitatud alternatiivse põhistsenaariumi, mis põhineb põhistsenaariumiga võrreldes ettevaatlikumatel eeldustel.
Pikaajalise elujõulisuse taastamine
(105)
Nagu komisjon on ümberkorraldamisteatises märkinud, peab vastav liikmesriik esitama kõikehõlmava ümberkorralduskava, millest nähtub, kuidas kavatsetakse taastada asjaomase asutuse pikaajaline elujõulisus ilma riigiabita asjakohase ajavahemiku jooksul ja maksimaalselt viie aasta jooksul. Ümberkorraldamisteatise punkti 13 kohaselt on pikaajaline elujõulisus saavutatud, kui pank suudab omal jõul ja õigusaktide nõudeid järgides konkureerida turul kapitali saamiseks. Selleks peab pank suutma katta kõik kulud ja tagama oma riskiprofiili arvestades omakapitali piisava tasuvuse. Ümberkorraldamisteatise punkti 14 kohaselt tähendab pikaajaline elujõulisus, et igasugune saadud riigiabi makstakse teatava aja jooksul tagasi või et selle eest makstakse tasu tavapärastel turutingimustel, tagades nii, et lõpetatakse mis tahes täiendava riigiabi andmine.
(106)
Iirimaa ametiasutused on esitanud ümberkorralduskava, milles sätestatakse panga strateegia elujõulisuse taastamiseks täiendava riigiabita, keskendudes i) panga ümberkujundamisele väiksemaks, Iirimaale keskendunud ja parema rahastamisprofiiliga asutuseks; ii) kasumlikkuse suurendamisele netointressimarginaali tõstmise, kulude vähendamise meetmete ja väärtuse langusega seotud kulude järk-järgulise vähendamise kaudu ja iii) tugeva kapitalipuhvri säilitamisele.
i) Väiksem, Iirimaale keskendunud ja parema rahastamisprofiiliga asutus
(107)
Pank on juba võtnud kaugeleulatuvaid ümberkorraldusmeetmeid, mis viisid märkimisväärselt väiksema bilansimahuni võrreldes kriisieelse tasemega, mis oli kontrollimatu kasvu tagajärg (118 miljardit eurot 2013. aastal võrreldes 136,7 miljardi euroga 2011. aastal (57)). Vähenemine saavutati eelkõige välismaal toimuva äritegevuse võõrandamise, kõrge riskiga varade NAMA-le üleandmise ja varade finantsvõimenduse muude vähendamismeetmete kaudu (58). Selle tulemusena on vähenenud panga praegused riskipositsioonid kinnisvara- ja ehitussektoris ja eeldatavasti vähenevad need ümberkorraldusperioodi lõpuks suhteliselt veelgi. Komisjon on seisukohal, et uus strateegia on kriisijärgses keskkonnas ettevaatlik ja asjakohane. Pank on võtnud kohustuse piirata laenude andmist kuni […], et toetada oma ettevaatlikumat äristrateegiat.
(108)
Pank hoogustab samuti tagasipöördumist konservatiivsema traditsioonilise pangandusmudeli juurde, mille puhul ta rahastab oma laenuportfelli peamiselt kliendihoiuste kaudu ning laenude ja hoiuste prognoositud suhtarv jääb ümberkorraldusperioodi lõpuks alternatiivse põhistsenaariumi alusel alla [95-120] %. See eesmärk on ambitsioonika ja hästi teostatud finantsvõimenduse vähendamise kava ning hoiuste mahu arenguga seotud suhteliselt ettevaatlike eelduste tulemus. Komisjon hindab positiivselt, et vastavalt alternatiivsele põhistsenaariumile prognoosib pank, et ei hakka ülemäära sõltuma hulgirahastamisest ja institutsionaalsetest rahastamisallikatest, näiteks EKP vahenditest.
ii) Kasumlikkuse suurendamine
(109)
Kasumlikkuse taastamisega seoses on kavas ette nähtud asjakohane kavandatud meetmete kogum. Uusi laene antakse kõrgemate intressimääradega. Lisaks parandatakse võimaluse korral (olemasolevate) laenude ja hoiuste hinnastamist. Need meetmed koos abikõlblike kohustuste garantiiskeemi garantiitasudest loobumisega võimaldavad pangal järk-järgult hoogustada oma netointressimarginaali taastumist.
(110)
Lisaks võimaldavad panga kavandatud tegevused, eelkõige töötajate lahkumise programm (59) ning palkade ja hüvitiste läbivaatamine, mille eesmärk on tegevuskulude vähendamine ([200-600] miljoni euro võrra 2015. aastaks võrreldes 2012. aasta tasemega) saavutada pangal panga väljavaateid/tulu teenimise suutlikkust silmas pidades jätkusuutlikum tegevuskulude baas. Kõnealused tegevused koos tulu kavandatud kasvuga aitavad pangal märkimisväärselt parandada oma kulude ja tulude suhtarvu (prognoos 2017. aastal [45-55] % võrreldes 123 %-ga 2012. aastal). Selles suhtes kiidab komisjon heaks Iirimaa võetud kohustuse vähendada panga tegevuskulusid 2012. aastaga võrreldes 2015. aastaks [200-600] miljoni euro võrra ning kohustuse, et kulude ja tulude suhtarv ei ületa [45-65] % (välja arvatud juhul, kui SKP kasv jääb alla 2 %, sellisel juhul ei ületa kulude ja tulude suhtarv [50-70] %).
(111)
Pank prognoosib väärtuse langusega seotud kulude järk-järgulist vähenemist ümberkorraldusperioodi jooksul vastavalt alternatiivsele põhistsenaariumile. Vähenemissuunda peetakse asjakohaseks, võttes arvesse, et i) Iirimaa majanduse oodatav taastumine peaks aeglustama uute laenuvõlgade tekkimise kiirust, ii) prognoositav kinnisvarahindade kasv peaks piirama hüpoteeklaenudest tekkivate kahjumite suurust ja iii) panga tõhusamad krediidijuhtimise tegevused (60) peaksid kiirendama/tõhustama laenude sissenõudmist ja laenude restruktureerimist. Selles osas kiidab komisjon heaks Iirimaa võetud kohustuse seoses panga kvalitatiivsete ja kvantitatiivsete ümberkorralduseesmärkidega VKEde ja hüpoteeklaenude portfelli valdkonnas.
(112)
Alternatiivse põhistsenaariumi kohaselt ei taastu panga kasumlikkus enne 2016. aastat. Väärtuse langusega seotud kulude mõjule vaatamata on panga kasumlikkus madala tootlikkusega varade suure vana portfelli (indekseeritud hüpoteegid ja NAMA võlakirjad) tõttu struktuurselt nõrk. Selle tulemusena jääb omakapitali tasuvus ümberkorraldusperioodi lõpuni väikeseks, jõudes 2017. aastal üksnes [5-15] %-ni. Komisjon on sellele vaatamata seisukohal, et pank on tulevikus konkurentsivõimelisema omakapitali tasuvuse/kasumlikkuse saavutamiseks õigel kursil, kuna kõrgemate marginaalidega uued laenud ja uute hindadega (olemasolevad) laenud kompenseerivad järk-järgult madala tootlikkusega vanadest varadest tuleneva kasumlikkuse kasvu pidurdumise. Seetõttu oodatakse kasumlikkuse järk-järgulist kasvu.
iii) Tugev kapitalipuhver
(113)
Komisjon hindab positiivselt, et pank on hästi kapitaliseeritud asutus, millel on ümberkorraldusperioodi lõpuni mugav kapitalipuhver. Alternatiivse põhistsenaariumi alusel säilitab pank 2017. aastal [2-6] miljardi euro suuruse kapitalipuhvri, kui minimaalseks regulatiivseks kapitalinõudeks on 8 % (ja [3-8] miljardi euro suuruse, kui künnis on 5,5 %), mis võimaldaks pangal katta edasisi kahjumeid, kui Iirimaa majanduse taastumine on prognoositust aeglasem. Pangal on kasutada ka 1,6 miljardi euro ulatuses CoCo-võlakirju kapitalibaasi tugevdamiseks, kui seda vaja on. Selles osas on Iirimaa võtnud kohustuse, et pank ei osta CoCo-võlakirju tagasi enne, kui on avaldatud varade kvaliteedi läbivaatamise/stressitesti tulemused.
(114)
Komisjon võtab teadmiseks, et pank kavatseb 2009. aasta eelisaktsiad enne ümberkorraldusperioodi lõppu tagasi osta (61). 13. maini 2014 toimub tagasiostmine nimiväärtuses ja pärast seda kuupäeva kohaldatakse 25 % juurdehindlust. Kavas on osta eelisaktsiad tagasi riigile, kes reinvesteeriks sama summa viivitamata panka omakapitali (lihtaktsiate) vormis. Selle tagajärjel panga bilansimaht ei muutu. Panga kapitalistruktuur uute Basel III reeglite valguses siiski paraneks (62). Kõnealuse toimingu tulemusena suureneb riigi osalus pangas praeguselt 99,8 % tasemelt vähesel määral.
iv) Järeldus
(115)
AIB poolt juba rakendatud algatused (s.t finantsvõimenduse vähendamine, kulude vähendamine, parem rahastamisprofiil) koos ümberkorraldusperioodi jooksul kasumlikkuse taastamiseks kavandatutega (s.t uute laenude andmine kõrgema hinnaga/olemasolevate laenude ja hoiuste ümberhindamine, töötajatega seotud kulude edasised vähendamised ja tõhusamad krediidijuhtimise tegevused (63)) on panga finantsraskuste olemust arvestades asjakohased (64).
(116)
Sellele vastavalt on ümberkorralduskavas veenvalt sätestatud õige strateegia panga pikaajalise elujõulisuse taastamiseks. Eespool kirjeldatud tegevuste kogum tundub sobivat panga tulevase elujõulisuse tagamiseks ilma riigi täiendava toetuseta.
(117)
Panga kasumlikkuse taastamine võib panga vanade varade madala tootluse tõttu siiski ümberkorraldusperioodi lõpuni venima jääda. Seetõttu jääb panga omakapitali tasuvus alternatiivse põhistsenaariumi alusel isegi ümberkorraldusperioodi lõpus suhteliselt madalale tasemele, kuid näitab mõõdukat kasvusuundumust.
(118)
Eespool toodud elemente arvesse võttes teeb komisjon kokkuvõttes järelduse, et panga ümberkorralduskavas on veenvalt sätestatud pikaajalise elujõulisuse taastamise tee.
Abi piiramine miinimumiga: omapanus ja koormuse jagamine
(119)
Ümberkorraldamisteatise punkti 3 kohaselt on vajalik abisaaja asjakohane omapanus, et piirata abi miinimumiga, hoida konkurentsimoonutused võimalikult väikestena ja vältida moraaliriske. Sel eesmärgil on teatises ette nähtud, et i) abisummat tuleks piirata ja ii) tuleb anda oluline omapanus.
(120)
Ümberkorraldamisteatises on ka ette nähtud, et pank peaks ümberkorraldamise rahastamiseks kasutama esmalt enda vahendeid, et abi oleks võimalik piirata miinimumiga. Ümberkorraldamisega seotud kulusid ei tohiks kanda eranditult riik, vaid ka need, kes panka investeerisid. See eesmärk saavutatakse eelkõige sellega, et kahjum kaetakse olemasolevast kapitalist.
(121)
Saavutatud on peaaegu täielik koormuse jagamine AIB endiste omanike poolt. Aktsionärid on kõrvale jäetud ja riigile kuulub praegu pangast 99,8 %. Komisjon on seetõttu seisukohal, et koormuse jagamine endiste omanike poolt on märkimisväärne ja piisav.
(122)
Allutatud võlakirjade omanikega seoses viidi aastatel 2009-2011 läbi mitmed kohustuste juhtimise toimingud/võlakirjade tagasiostud, mis suurendasid esimese taseme põhiomavahendeid 5,4 miljardi euro võrra (esimese ja teise taseme vahendite tagasiostmine). Praegu on pangale jäänud ainult marginaalne allutatud võla summa (s.t ligikaudu 34 miljonit eurot 31. detsembri 2012 seisuga) […]. Seetõttu on allutatud võlausaldajad ümberkorralduskuludesse piisavalt panustanud.
(123)
Pank on ümberkorralduskulude kandmisele ka tütarettevõtjate ja osaluste müümise kaudu märkimisväärselt kaasa aidanud (65). Seda tehes panustas pank esimese taseme põhiomavahenditesse 3,3 miljardit eurot, et piirata abi vajaliku miinimumiga.
(124)
Pank maksab CoCo-võlakirjade eest fikseeritud 10 % suurust hüvitist ja eelisaktsiate eest 8 % suurust hüvitist (rahas või selle asemel uute lihtaktsiate väljaandmise teel). Lisaks rakendatakse eelisaktsiatele 25 % juurdehindlust, kui pank ei osta neid tagasi 13. maiks 2014. Komisjon oli seisukohal, et see hüvitis on AIB/panga rasket olukorda arvestades asjakohane, ehk küll madalal tasemel (66).
(125)
Eeltoodut arvesse võttes teeb komisjon järelduse, et panga ümberkorralduskavas on ette nähtud asjakohane omapanus ja koormuse jagamine.
Konkurentsimoonutusi piiravad meetmed
(126)
Ümberkorraldamisteatise punktis 4 on ette nähtud, et ümberkorralduskava peab sisaldama konkurentsimoonutusi piiravaid meetmeid. Kõnealused meetmed peaksid lähtuma konkurentsimoonutustest turgudel, kus abisaaja pärast ümberkorraldamist tegutsema hakkab. Käesoleval juhul on vaja tagada, et võimalikud uued sisenejad saaksid Iirimaa kontsentreeritud pangandusturule konkurentsi hoogustamise eesmärgil hõlpsasti siseneda.
(127)
Pank kohustub kasutama 2014. aasta juulist kuni 2017. aasta juunini teatavaid konkurentsimeetmeid, nimelt pakkuma asjaomastele konkurentidele (67) teenuste paketti ja tarbijate liikuvuse paketti.
(128)
Teenuste paketi eesmärk on vähendada konkurendi sisenemiskulusid või laienemiskulusid. Teenuste paketist abisaaja saab pangalt lisakulu eest (otseselt teenuse osutamisega seotud kulud) eelkõige toetust mitmeteks tugitoiminguteks (näiteks kliiring, paberipõhiste tehingute töötlemine) ning võib seejärel otsustada investeerida omaenda taristusse alles hilisemal etapil, kui tema kliendibaas on püsikulude katmiseks piisavalt suur. Abisaaja saab lisakulu eest ka juurdepääsu panga pangaautomaatide võrgule, mida tema kliendid saavad viivitamata kogu riigis kasutada.
(129)
Tarbijate liikuvuse pakett vähendab abisaajate jaoks klientide leidmise kulusid. Abisaajad võtavad panga kaudu ühendust panga klientidega ja tutvustavad neile alternatiivseid tooteid nende arvelduskontode, eraisikute krediitkaarditoodete, ettevõtete arvelduskontode, ettevõtete krediitkaartide, hüpoteekide ning VKEde ja ettevõtete laenude jaoks. Kuigi on raske ennustada, kui palju panga kliente otsustab viia pangatooted üle meetmest abisaajate juurde, on see lähenemine klientidele sihipärasem ja vähem kulukas kui üldised reklaamimeetmed.
(130)
Eespool kirjeldatud meetmed loovad raamistiku, et ergutada uusi tulijaid Iiri pangandusturule sisenema ja piiravad seega pangale antud abist põhjustatud konkurentsimoonutusi.
(131)
Lisaks suhtub komisjon positiivselt Iirimaa võetud kohustustesse, mis on seotud teatavate äripiirangutega ümberkorraldusperioodi jooksul, eelkõige […] laenude andmise piirmääraga […] ja […]. Omandamiskeeld tagab samuti, et riigiabi ei kasutata konkurentide ülevõtmiseks, vaid selle ettenähtud eesmärgil, nimelt ümberkorraldamisprotsessi rahastamiseks. Pank järgib ka reklaami ja sponsorluse keeluga seotud tegevusalaseid kohustusi (68).
Rakendamine ja järelevalve
(132)
Ümberkorraldamisteatise punkti 5 kohaselt on ette nähtud üksikasjalike korrapäraste aruannete komisjonile kättesaadavaks tegemine, nii et komisjonil on võimalik kontrollida ümberkorralduskava nõuetekohast rakendamist.
(133)
Ametisse nimetatakse järelevalve eest vastutav usaldusisik, kes esitab komisjonile korrapäraseid aruandeid ümberkorralduskava rakendamise kohta pangas ja võetud kohustuste täitmise kohta.
(134)
Võttes arvesse kohustusi, pangas juba rakendatud kaugeleulatuvaid ümberkorraldusmeetmeid ja pidades silmas eespool sätestatud omapanuse ja koormuse jagamise nõuetekohasust, on komisjon seisukohal, et võimalike konkurentsimoonutuste vältimiseks on olemas piisavad tagatised, vaatamata AIB-le ja EIB-le enne ja pärast nende ühinemist antud suurele abisummale.
5.3. JÄRELDUS ABI OLEMASOLU JA KOKKUSOBIVUSE KOHTA
(135)
Tabelis 3 loetletud meetmeid a-o käsitletakse ümberkorraldusabina aluslepingu artikli 107 lõike 1 tähenduses. Iirimaa võetud kohustusi silmas pidades teeb komisjon järelduse, et panga ümberkorralduskava on kooskõlas ümberkorraldamisteatisega, ümberkorraldusabi on piiratud vajaliku miinimumiga ja konkurentsimoonutusi hoitakse võimalikult väikestena. Ümberkorraldusabi on seega vastavalt aluslepingu artikli 107 lõike 3 punktile b siseturuga kokkusobiv. Komisjon
ON VASTU VÕTNUD JÄRGMISE OTSUSE:
Artikkel 1
1. Järgmised meetmed on riigiabi vastavalt aluslepingu artikli 107 lõikele 1:
-
AIB suhtes võetud meetmed
a)
Garantiid krediidiasutuste finantstoetusskeemi alusel summas kuni 133 miljardit eurot;
b)
Garantiid abikõlblike kohustuste garantiiskeemi alusel summas kuni 62,5 miljardit eurot;
c)
Varade toetusmeede (üleandmised NAMA-le summas 20,4 miljardit eurot), mis moodustavad riigiabi hinnangulises summas 1,6 miljardit eurot;
d)
Rekapitaliseerimine eelisaktsiate vormis 2009. aasta mais summas 3,5 miljardit eurot;
e)
Rekapitaliseerimine uue omakapitali vormis 2010. aasta detsembris summas 3,7 miljardit eurot;
f)
Riigigarantii erakorralisele likviidsusabile kuni 2011. aasta 2. kvartalini summas [5-15 miljardit].
-
EBSi suhtes võetud meetmed
g)
Garantiid krediidiasutuste finantstoetusskeemi alusel summas kuni 14,4 miljardit eurot;
h)
Garantiid abikõlblike kohustuste garantiiskeemi alusel summas kuni 8,0 miljardit eurot.
i)
Varade toetusmeede (üleandmised NAMA-le summas 0,9 miljardit eurot), mis moodustavad riigiabi hinnangulises summas 0,1 miljardit eurot;
j)
Rekapitaliseerimine eriotstarbeliste investeerimisaktsiate vormis 2010. aasta mais ja detsembris summas 0,625 miljardit eurot;
k)
Rekapitaliseerimine otsetoetuse kaudu lihtveksli vormis 2010. aasta detsembris summas 0,25 miljardit eurot;
l)
Riigigarantii erakorralisele likviidsusabile summas [0-5 miljardit];
-
Panga (ühinenud üksus) suhtes võetud meetmed
m)
Rekapitaliseerimine lihtaktsiate vormis 2011. aasta juulis summas 5 miljardit eurot;
n)
Rekapitaliseerimine omakapitaliks konverteeritavate võlakirjade vormis 2011. aasta juulis summas 1,6 miljardit eurot;
o)
Rekapitaliseerimine kapitalitoetuse vormis 2011. aasta juulis summas 6,1 miljardit eurot.
2. Lõikes 1 osutatud riigiabi on vastavalt aluslepingu artikli 107 lõikele 3 siseturuga kokkusobiv, võttes arvesse ümberkorralduskava ja lisas sätestatud kohustusi.
Artikkel 2
Iirimaa tagab, et 28. septembril 2012 esitatud ümberkorralduskava koos sellesse järgnevalt tehtud muudatuste ja lisas sätestatud kohustustega rakendatakse täielikult.
Artikkel 3
Käesolev otsus on adresseeritud Iirimaale.
Brüssel, 7. mai 2014

Labels: 4
2
19
18